ddrg/super_eurlex huggingface dataset:
Official Journal L 236 , 23/09/2003 P. 0067 - 0067



G. GLOINE 31969 L 0493: Treoir 69/493/CEE ón gComhairle an 15 Nollaig 1969 maidir le comhfhogasú dhlíthe na mBallstát a bhaineann le gloine chriostail (IO L 326, 29.12.1969, lch. 36), mar atá arna leasú le - 11972 B: An Ionstraim i dtaobh coinníollacha aontachais agus oiriúnuithe na gConarthaí — Aontachas Ríocht na Danmhairge, na hÉireann agus na Ríochta Aontaithe (IO L 73, 27.3.1972, lch. 14), - 11979 H: An Ionstraim i dtaobh coinníollacha aontachais agus oiriúnuithe na gConarthaí — Aontachas na Poblachta Heilléanaí (IO L 291, 19.11.1979, lch.17), - 11985 I: An Ionstraim i dtaobh coinníollacha aontachais agus oiriúnuithe na gConarthaí — Aontachas Ríocht na Spáinne agus Phoblacht na Portaingéile (IO L 302, 15.11.1985, lch. 23). (a) In Iarscríbhinn I, cuirtear an méid seo a leanas isteach i bpointe 1 de cholún b: ""VYSOCE OLOVNATÉ KŘIŠŤÁLOVÉ SKLO 30 %";, "KÕRGKVALITEETNE KRISTALL 30 %";, "AUGSTĀKĀ LABUMA KRISTĀLS 30 %";, "DAUGIAŠVINIS KRIŠTOLAS 30 %";, "NEHÉZ ÓLOMKRISTÁLY 30 %";, "KRISTALL SUPERJURI 30 %";, "SZKŁO KRYSZTAŁOWE WYSOKOOŁOWIOWE 30 %";, "KRISTAL Z VISOKO VSEBNOSTJO SVINCA 30 %";, "VYSOKOOLOVNATÉ KRIŠTÁĽOVÉ SKLO 30 % PbO";"; (b) In Iarscríbhinn I, cuirtear an méid seo a leanas isteach i bpointe 2 de cholún b: ""OLOVNATÉ KŘIŠŤÁLOVÉ SKLO 24 %";, "KVALITEETKRISTALL 24 %";, "SVINA KRISTĀLS 24 %";, "ŠVINO KRIŠTOLAS 24 %";, "ÓLOMKRISTÁLY 24 %";, "KRISTALL BIC-ĊOMB 24 %";, "SZKŁO KRYSZTAŁOWE OŁOWIOWE 24 %";, "SVINČEV KRISTAL 24 %";, "OLOVNATÉ KRIŠTÁĽOVÉ SKLO 24 % PbO";"; (c) In Iarscríbhinn I, cuirtear an méid seo a leanas isteach i bpointe 3 de cholún b: ""KŘIŠŤÁLOVÉ SKLO KRYSTALIN";, "KRISTALLIINKLAAS";, "KRISTĀLSTIKLS";, "KRIŠTOLAS";, "KRISZTALLIN ÜVEG";, "KRISTALLIN";, "SZKŁO KRYSZTAŁOWE "S";";, "KRISTALNO STEKLO (KRISTALIN)";, "KRIŠTALÍN";"; (d) In Iarscríbhinn I, cuirtear an méid seo a leanas isteach i bpointe 4 de cholún b: ""KŘIŠŤÁLOVÉ SKLO"., "KRISTALLKLAAS"., "KRISTĀLSTIKLS"., "KRIŠTOLO STIKLAS"., "KRISZTALIN ÜVEG"., "KRISTALLIN"., "SZKŁO KRYSZTAŁOWE"., "KRISTALNO STEKLO"., "KRIŠTÁĽOVÉ SKLO".". --------------------------------------------------
D. AN TRUAILLIÚ TIONSCLAÍOCH A RIALÚ AGUS BAINISTIOCHT BHAOIL

32001 L 0080: Treoir 2001/80/CE ó Pharlaimint na hEorpa agus ón gComhairle an 23 Deireadh Fómhair 2001 maidir le hastaíochtaí truailleán áirithe san aer ó ollghléasraí dócháin a theorannú (IO L 309, 27.11.2001, lch. 1).

De mhaolú ar Airteagal 4(3) agus cuid A d'Iarscríbhinní IV agus VI de Threoir 2001/80/CE, ní bheidh feidhm sa Liotuáin ag na luachanna teorantacha astaíochta do dhé-ocsaíd sulfair agus ocsaídí nítrigine go dtí an 31 Nollaig 2015 i gcás na ngléasraí dócháin Gléasra Cumaisc Teasa agus Cumhachta CHP-3 Vilnias, Gléasra Cumaisc Teasa agus Cumhachta Kaunas agus Gléasra Cumaisc Teasa agus Cumhachta Mažeikiai.

Le linn na hidirthréimhse sin, ní rachaidh astaíochtaí iomlána dé-ocsaíde sulfair agus ocsaídí nítrigine a bhaineann le giniúint leictreachais ó Ghléasra Cumaisc Teasa agus Cumhachta CHP-3 Vilnias, Gléasra Cumaisc Teasa agus Cumhachta Kaunas agus Gléasra Cumaisc Teasa agus Cumhachta Mažeikiai (amach ó ghiniúint teasa agus foinsí eile) thar na huasteorainneacha seo a leanas:

- 2005: 28300 tona SO2 in aghaidh na bliana; 4600: tona NOx in aghaidh na bliana

- 2008: 21500 tona SO2 in aghaidh na bliana; 5000: tona NOx in aghaidh na bliana

- 2010: 30500 tona SO2 in aghaidh na bliana; 10500: tona NOx in aghaidh na bliana

- 2012: 29000 tona SO2 in aghaidh na bliana; 10800: tona NOx in aghaidh na bliana.

Faoi cheann an 1 Eanáir 2007, agus arís faoi cheann an 1 Eanáir 2012, tíolacfaidh an Liotuáin don Choimisiún plean arna thabhairt suas chun dáta, lena n-áirítear plean infheistíochta, chun gléasraí neamhchomhlíontacha atá fágtha a ailíniú de réir a chéile agus céimeanna á sainiú go soiléir chun an acquis a chur i bhfeidhm. Measann AE gur cóir go gceadódh an fhorbairt fhoriomlán eacnamaíoch a bhfuil coinne leis sa Liotuáin, na féidearthachtaí a thig uaithi sin chun infheistíochtaí a mhaoiniú níos túisce ná mar a sceidealtar faoi láthair agus na hathruithe tuartha in earnáil an fhuinnimh laghduithe breise ar astaíochtaí in aghaidh an aonaid leictreachais arna tháirgeadh. Tá AE ag súil dá bhrí sin go laghdóidh na pleananna sin tuilleadh ar na hastaíochtaí go dtí leibhéal atá go suntasach faoi bhun na spriocanna idirmheánacha, go háirithe i gcás astaíochtaí sa tréimhse 2012 go 2015.

Má mheasann an Coimisiún, ag féachaint dó go háirithe do na héifeachtaí comhshaoil agus don ghá saobhadh iomaíochta sa mhargadh inmheánach a leanann ón socrú idirthréimhseach a laghdú, nach leor na pleananna sin chun na cuspóirí sin a chomhall, cuirfidh sé an Liotuáin ar an eolas. Laistigh den trí mhí a leanann, cuirfidh an Liotuáin in iúl na bearta atá glactha aici chun na cuspóirí sin a chomhall. Má mheasann an Coimisiún iardain, i gcomhairle leis na Ballstáit, nach leor na bearta sin chun na cuspóirí sin a chomhall, cuirfidh sé tús le himeachtaí um shárú faoi Airteagal 226 de Chonradh CE.

--------------------------------------------------
Official Journal L 236 , 23/09/2003 P. 0818 - 0818



E. COSAINT AN DÚLRA 31992 L 0043: Treoir 92/43/CEE ón gComhairle an 21 Bealtaine 1992 maidir le gnáthóga nádúrtha agus fauna agus flora fiáine a chaomhnú (IO L 206, 22.7.1992, lch. 7), mar atá arna leasú go deireanach le: - 31997 L 0062: Treoir 97/62/CEE ón gComhairle an 27.10.1997 (IO L 305, 8.11.1997, lch. 42). Faoi cheann an 1 Bealtaine 2009, sólathróidh an Coimisiún tuarascáil don Chomhairle maidir le heisceacht gheografach a chur i bhfeidhm tuilleadh maidir le Lynx lynx faoi Iarscríbhinn IV de Threoir 92/43/CEE, agus aird faoi leith á tabhairt ar inbhuaine líon Lynx lynx agus a héifeachtaí ar inbhuaine speiceas fiáin eile. Féadfaidh an Chomhairle an eisceacht a athbhreithniú ar an mbonn sin agus a chinneadh deireadh a chur lena cur i bhfeidhm tuilleadh, ag gníomhú di trí thromlach cáilithe ar thogra ón gCoimisiún. --------------------------------------------------
6. CÁNACHAS

1. 31977 L 0388: Séú Treoir 77/388/CEE ón gComhairle an 17 Bealtaine 1977 maidir le comhchuibhiú dhlíthe na mBallstát a bhaineann le cánacha láimhdeachais — Comhchóras cánach breisluacha: aonbhonn measúnachta (IO L 145, 13.6.1977, lch. 1), mar atá arna leasú go deireanach le:

- 32002 L 0038: Treoir 2002/38/CE ón gComhairle an 7.5.2002 (IO L 128, 15.5.2002, lch. 41).

(a) De mhaolú ar Airteagal 12(3)(a) de Threoir 77/388/CEE, féadfaidh an tSlóivéin (a) ráta laghdaithe cánach breisluacha nach lú ná 8,5 % a choimeád ar bun maidir le hullmhúchán béilí go dtí an 31 Nollaig 2007 nó go deireadh na hidirthréimhse dá dtagraítear in Airteagal 28l den Treoir, cibé acu is túisce, agus (b) ráta laghdaithe cánach breisluacha nach lú ná 5 % a choimeád ar bun go dtí an 31 Nollaig 2007 maidir le soláthar oibre foirgníochta, athnuachana agus cothabhála do thithíocht chónaitheach nach soláthraítear mar chuid de bheartas sóisialta, amach ó ábhair thógála.

(b) D'fhonn Airteagal 28(3)(b) de Threoir 77/388/CEE a chur i bhfeidhm, féadfaidh an tSlóivéin díolúine ó cháin bhreisluacha a choimeád ar bun freisin maidir le hiompar idirnáisiúnta paisinéirí dá dtagraítear i bpointe 17 d'Iarscríbhinn F den Treoir go dtí go gcomhalltar an coinníoll atá leagtha amach in Airteagal 28(4) den Treoir nó fad a chuireann aon cheann de na Ballstáit láithreacha an díolúine chéanna i bhfeidhm, cibé acu is túisce.

2. 31992 L 0079: Treoir 92/79/CEE ón gComhairle an 19 Deireadh Fómhair 1992 maidir le cánacha ar thoitíní a chomhfhogasú (IO L 316, 31.10.1992, lch. 8), mar atá arna leasú go deireanach le:

- 32002 L 0010: Treoir 2002/10/CE ón gComhairle an 12.2.2002 (IO L 46, 16.2.2002, lch. 26).

De mhaolú ar Airteagal 2(1) de Threoir 92/79/CEE, féadfaidh an tSlóvéin cur i bhfeidhm na dleachta máil foriomláine íosta de EUR 60 agus EUR 64 in aghaidh 1000 toitín san aicme phraghais is mó éileamh a chur siar go dtí an 31 Nollaig 2007, ar chuntar go ndéanann an tSlóvéin a rátaí dleachta máil a choigeartú de réir a chéile i rith na tréimhse sin ionsar an dleacht mháil fhoriomlán íosta dá bhforáiltear sa Treoir.

Gan dochar d'Airteagal 8 de Threoir 92/12/CEE ón, gComhairle maidir leis na socruithe ginearálta do tháirgí atá faoi réir dleachta máil agus ar tháirgí den sórt sin a shealbhú agus a bhogadh agus faireachán a dhéanamh orthu [2], agus tar éis an Coimisiún a chur ar an eolas, féadfaidh Ballstáit, fad atá feidhm ag an maolú thuas, na teorainneacha cainníochtúla céanna a choimeád ar bun do thoitíní a fhéadtar a bhreith isteach ina gcríocha ón tSlóivéin gan breis dleachta máil a íoc is a chuirtear i bhfeidhm ar allmhairí ó thríú tíortha. Féadfaidh Ballstáit a bhaineann leas as an gcaoi seo na seiceálacha is gá a dhéanamh ar chuntar nach ndéanann na seiceálacha sin difear d'oibriú cuí an mhargaidh inmheánaigh.

[2] IO L 76, 23.3.1992, lch. 1. Treoir mar atá arna leasú go deireanach le Treoir 2000/47/CE (IO L 193, 29.7.2000, lch. 73).

--------------------------------------------------
2. SAOIRSE SEIRBHÍSÍ A SHOLÁTHAR

1. 31994 L 0019: Treoir 94/19/CE ó Pharlaimint na hEorpa agus ón gComhairle an 30 Bealtaine 1994 maidir le scéimeanna ráthaithe éarlaisí (IO L 135, 31.5.1994, lch. 5).

De mhaolú ar Airteagal 7(1) de Threoir 97/19/CE, ní bheidh feidhm ag an íosleibhéal ráthaíochta san Eastóin go dtí an 31 Nollaig 2007. Áiritheoidh an Eastóin go bhforálfaidh a scéim ráthaithe éarlaisí do chumhdach nach lú ná EUR 6391 go dtí an 31 Nollaig 2005 agus do chumhdach nach lú ná EUR 12782 ón 1 Eanáir 2006 go dtí an 31 Nollaig 2007.

Le linn na hidirthréimhse, coinneoidh na Ballstáit eile an ceart acu féin cosc a chur le brainse d'institiúid Eastónach chreidmheasa atá bunaithe ar a gcríocha oibriú muna bhfuil, agus go dtí go bhfuil, brainse den sórt sin tar éis dul isteach i scéim ráthaithe éarlaisí laistigh de chríocha an Bhallstáit i dtrácht atá aitheanta go hoifigiúil d'fhonn an difear idir an leibhéal Eastónach ráthaíochta agus an t-íosleibhéal dá dtagraítear in Airteagal 7(1) a chumhdach. An ceanglas ar bhrainse d'institiúid Eastónach chreidmheasa atá ag oibriú sa Bhallstát i dtrácht foráil don íosleibhéal ráthaíochta dá dtagraítear in Airteagal 7(1), féadfar é a chomhall freisin tríd an scéim Eastónach ráthaithe éarlaisí.

2. 31997 L 0009: Treoir 97/9/CE ó Pharlaimint na hEorpa agus ón gComhairle an 3 Márta 1997 maidir le scéimeanna cúitimh d'infheisteoirí (IO L 84, 26.3.1997, lch. 22).

De mhaolú ar Airteagal 4(1) de Threoir 97/9/CE, ní bheidh feidhm ag an íosleibhéal cúitimh san Eastóin go dtí an 31 Nollaig 2007. Áiritheoidh an Eastóin go bhforálfaidh a scéim chúitimh d'infheisteoirí do chumhdach nach lú ná EUR 6391 go dtí an 31 Nollaig 2005 agus do chumhdach nach lú ná EUR 12782 ón 1 Eanáir 2006 go dtí an 31 Nollaig 2007.

Le linn na hidirthréimhse, coinneoidh na Ballstáit eile an ceart acu féin cosc a chur le brainse de ghnólacht Eastónach infheistíochta atá bunaithe ar a gcríocha oibriú muna bhfuil, agus go dtí go bhfuil, brainse den sórt sin tar éis dul isteach i scéim chúitimh d'infheisteoirí laistigh de chríocha an Bhallstáit i dtrácht atá aitheanta go hoifigiúil d'fhonn an difear idir an leibhéal Eastónach cúitimh agus an t-íosleibhéal dá dtagraítear in Airteagal 4(1) a chumhdach. An ceanglas ar bhrainse de ghnólacht Eastónach infheistíochta atá ag oibriú sa Bhallstát i dtrácht foráil don íosleibhéal cúitimh dá dtagraítear in Airteagal 4(1), féadfar é a chomhall freisin tríd an scéim Eastónach chúitimh infheisteoirí.

--------------------------------------------------
Official Journal L 236 , 23/09/2003 P. 0983 - 0983



38. Dearbhú ó Phoblacht na Polainne maidir le hiomaíochas i dtáirgeadh torthaí áirithe sa Pholainn Tugann an Pholainn dá haire gur féidir go mbeidh de thoradh ar chomhtharaif chustaim an AE a fholú ar an bPolainn iarmhairt chodarsnach láithreach ar iomaíochas táirgeoirí Polannacha torthaí boga, silíní géara agus úll. Má thagann deacrachtaí chun cinn tar éis an aontachais atá tromchúiseach agus ar dóigh dóibh maireachtáil sna hearnálacha sin, iarrfaidh an Pholainn an clásal ginearálta um choimirce a chur i bhfeidhm go práinneach agus iarrfaidh sí go nglacfar ionstraimí chun gur féidir suaití iomaíochais in earnáil na dtorthaí boga, na silíní géara agus na n-úll a dhíchur go buan. --------------------------------------------------
GA Iris Oifigiúil an Aontais Eorpaigh C NaN/7

MIONTUAIRISC CHEARTAITHEACH

maidir le Conradh Amstardam ag leasú an Chonartha ar an Aontas Eorpach, na gConarthaí ag bunú na gComhphobal Eorpach agus ionstraimí gaolmhara áirithe, sínithe ag Amstardam an 2 Deireadh Fómhair 1997

( IO C 340 Eagrán Speisialta Gaeilge, 10 Samhain 1997 )

2011/C 378/03

Rinneadh an ceartúchán seo le miontuairisc cheartaitheach a síníodh sa Róimh an 2 Nollaig 2011 arb é Rialtas Phoblacht na hIodáile a taiscí.

1. Sa Phrótacal maidir le gnéithe áirithe d'Airteagal 7a den Chonradh ag bunú an Chomhphobail Eorpaigh a chur i bhfeidhm ar an Ríocht Aontaithe agus ar Éirinn:

(a) Airteagal 1:

(i) leathanach 97, an chéad mhír:

in ionad:

“…, beidh an Ríocht Aontaithe i dteideal cibé rialuithe a mheasfaidh sí is gá a fheidhmiú ag a teorainneacha le Ballstáit eile ar dhaoine ag lorg iontráil sa Ríocht Aontaithe:

(a) d'fhonn a fhíorú an bhfuil an ceart chun iontráil sa Ríocht Aontaithe ag …”,

léitear:

“…, beidh an Ríocht Aontaithe i dteideal cibé rialuithe a mheasfaidh sí is gá a fheidhmiú ag a teorainneacha le Ballstáit eile ar dhaoine atá ag iarraidh teacht isteach sa Ríocht Aontaithe:

(a) d'fhonn a fhíorú an bhfuil an ceart chun teacht isteach sa Ríocht Aontaithe ag saoránaigh …”;

(ii) leathanach 97, an chéad mhír:

in ionad:

“(b) d'fhonn a chinneadh an dtabharfar nó nach dtabharfar cead do dhaoine eile iontráil sa Ríocht Aontaithe.”,

léitear:

“(b) d'fhonn a chinneadh an dtabharfar nó nach dtabharfar cead do dhaoine eile teacht isteach sa Ríocht Aontaithe.”;

(b) leathanach 98, i dtéacs Airteagal 3, an chéad mhír:

in ionad:

“Beidh na Ballstáit eile i dteideal rialuithe den sórt sin a fheidhmiú ag a dteorainneacha nó ag aon phointe iontrála ar a gcríocha ar dhaoine ag lorg iontráil ar a gcríocha ón Ríocht Aontaithe nó ó aon chríocha a bhfuil sí freagrach as a gcaidreamh seachtrach chun na gcríoch céanna atá luaite in Airteagal 1 den Phrótacal seo, nó ó Éirinn fad a bheidh feidhm ag forálacha Airteagal 1 den Phrótacal seo maidir le hÉirinn.”,

léitear:

“Beidh na Ballstáit eile i dteideal rialuithe den sórt sin a fheidhmiú ag a dteorainneacha nó ag aon phointe teacht isteach ina gcríocha ar dhaoine atá ag iarraidh teacht isteach ina gcríocha ón Ríocht Aontaithe nó ó aon chríocha a bhfuil sí freagrach as a gcaidreamh seachtrach chun na gcríoch céanna atá luaite in Airteagal 1 den Phrótacal seo, nó ó Éirinn fad a bheidh feidhm ag forálacha Airteagal 1 den Phrótacal seo maidir le hÉirinn.”.

2. Leathanach 99, sa Phrótacal maidir le seasamh na Ríochta Aontaithe agus na hÉireann, in Airteagal 3(1), sa chéad abairt:

in ionad:

“…, gur mian léi bheith rannpháirteach le linn aon bheart beartaithe den sórt sin a ghlacadh …”,

léitear:

“…, gur mian léi bheith rannpháirteach in aon bheart beartaithe den sórt sin a ghlacadh …”.
GA Iris Oifigiúil an Aontais Eorpaigh C 202/28

Airteagal 21

1. Beidh gníomhaíocht an Aontais ar an ardán idirnáisiúnta bunaithe ar na prionsabail a spreag a chruthú, a fhorbairt agus an méadú a tháinig air, prionsabail a bhféachann sé lena gcur ar aghaidh sa domhan mór: an daonlathas, an smacht reachta, uilechoitinne agus dodhealaitheacht chearta an duine agus na mbunsaoirsí, an meas ar dhínit an duine, prionsabail an chomhionannais agus na dlúthpháirtíochta, agus an meas ar phrionsabail Chairt na Náisiún Aontaithe agus ar phrionsabail an dlí idirnáisiúnta.

Féachfaidh an tAontas le caidrimh a fhorbairt agus comhpháirtíochtaí a thógáil le tríú tíortha agus le heagraíochtaí idirnáisiúnta, réigiúnacha nó domhanda a pháirtíonn na prionsabail chéanna dá dtagraítear sa chéad fhomhír. Cuirfidh sé réitigh iltaobhacha ar fhadhbanna coiteanna chun cinn, go háirithe faoi chreat na Náisiún Aontaithe.

2. Déanfaidh an tAontas comhbheartais agus gníomhaíochtaí a shainiú agus a shaothrú agus cuirfidh sé roimhe an comhar a chothú go mór i réimsí uile an chaidrimh idirnáisiúnta, d'fhonn:

(a) a luachanna, a bhunleasanna, a shlándáil, a neamhspleáchas agus a iomláine a choimirciú;

(b) an daonlathas, an smacht reachta, cearta an duine agus prionsabail an dlí idirnáisiúnta a chomhdhlúthú agus tacú leo;

(c) an tsíocháin a chaomhnú, coinbhleachtaí a chosc agus an tslándáil idirnáisiúnta a neartú, i gcomhréir le cuspóirí agus le prionsabail Chairt na Náisiún Aontaithe, le prionsabail Ionstraim Chríochnaitheach Heilsincí agus le cuspóirí Chairt Pháras, lena n-áirítear na prionsabail sin a bhaineann le teorainneacha seachtracha;

(d) tacú le forbairt inbhuanaithe eacnamaíoch, shóisialta agus chomhshaoil na dtíortha i mbéal forbartha, agus é mar phríomhaidhm deireadh a chur leis an mbochtaineacht;

(e) lánpháirtiú na dtíortha uile sa gheilleagar domhanda a chothú, lena n-áirítear trí shrianta ar an trádáil idirnáisiúnta a dhíothú de réir a chéile;

(f) cuidiú le forbairt beart idirnáisiúnta chun mianach an chomhshaoil agus bainistiú inbhuanaithe acmhainní nádúrtha an domhain a chaomhnú agus a fheabhsú, chun an fhorbairt inbhuanaithe a áirithiú;

(g) cabhrú le pobail, le tíortha agus le réigiúin atá ag tabhairt aghaidh ar thubaistí nádúrtha nó ar thubaistí de dhéantús an duine; agus

(h) córas idirnáisiúnta a chur chun cinn arna bhunú ar chomhar iltaobhach níos láidre agus ar an dea-rialachas domhanda.

3. Urramóidh an tAontas na prionsabail atá leagtha amach i mír 1 agus mír 2 agus saothróidh sé na cuspóirí atá leagtha amach iontu, nuair a bheidh na réimsí éagsúla de ghníomhaíocht sheachtrach an Aontais a thagann faoi réim an Teidil seo agus faoi réim Chuid a Cúig den Chonradh ar Fheidhmiú an Aontais Eorpaigh agus gnéithe seachtracha a bheartas eile á bhforbairt agus á gcur chun feidhme.

Áiritheoidh an tAontas comhchuibheas idir na réimsí éagsúla dá ghníomhaíocht sheachtrach agus idir na réimsí sin agus a chuid beartas eile. Áiritheoidh an Chomhairle agus an Coimisiún, le cúnamh ó Ardionadaí an Aontais do Ghnóthaí Eachtracha agus don Bheartas Slándála, an comhchuibheas sin agus comhoibreoidh siad chuige sin.
GA Iris Oifigiúil an Aontais Eorpaigh C 202/37

Airteagal 40

(sean-Airteagal 47 CAE)

Ní dhéanfaidh cur chun feidhme an chomhbheartais eachtraigh agus slándála difear do chur i bhfeidhm na nósanna imeachta agus do raon chumhachtaí na n-institiúidí dá bhforáiltear sna Conarthaí chun na hinniúlachtaí Aontais dá dtagraítear in Airteagail 3 go 6 den Chonradh ar Fheidhmiú an Aontais Eorpaigh a fheidhmiú.

Mar an gcéanna, ní dhéanfaidh cur chun feidhme na mbeartas atá liostaithe sna hAirteagail sin difear do chur i bhfeidhm na nósanna imeachta agus do raon chumhachtaí na n-institiúidí a leagtar síos sna Conarthaí chun na hinniúlachtaí Aontais faoin gCaibidil seo a fheidhmiú.
GA Iris Oifigiúil an Aontais Eorpaigh C 202/273

PRÓTACAL (Uimh. 8)

A BHAINEANN LE hAIRTEAGAL 6(2) DEN CHONRADH AR AN AONTAS EORPACH MAIDIR LEIS AN AONTAS A AONTÚ DON CHOINBHINSIÚN EORPACH CHUN CEARTA AN DUINE AGUS SAOIRSÍ BUNÚSACHA A CHOSAINT

TÁ NA hARDPHÁIRTITHE CONARTHACHA,

TAR ÉIS COMHAONTÚ ar na forálacha seo a leanas, a chuirfear i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh:

Airteagal 1

Forálfar sa chomhaontú a bhaineann leis an Aontas aontú don Choinbhinsiún Eorpach chun Cearta an Duine agus Saoirsí Bunúsacha a Chosaint (dá ngairtear "an Coinbhinsiún Eorpach" anseo feasta) dá bhforáiltear in Airteagal 6(2) den Chonradh ar an Aontas Eorpach, go ndéanfar sainairíonna an Aontais agus dhlí an Aontais a chaomhnú, go háirithe maidir leis:

(a) na socruithe speisialta le haghaidh rannpháirtíocht ionchasach an Aontais i gcomhlachtaí rialaithe an Choinbhinsiúin Eorpaigh;

(b) na sásraí is gá chun a áirithiú go ndéanfar imeachtaí arna dtabhairt ag Stáit nach Ballstáit iad agus iarratais leithleacha a dhíriú i gceart chuig na Ballstáit agus/nó an Aontas, de réir mar is iomchuí.

Airteagal 2

Áiritheoidh an comhaontú dá dtagraítear in Airteagal 1 nach ndéanfaidh aontachas an Aontais difear d'inniúlachtaí an Aontais ná do chumhachtaí a chuid institiúidí. Áiritheoidh sé nach ndéanfaidh aon ní ann difear do staid na mBallstát i ndáil leis an gCoinbhinsiún Eorpach, go háirithe i ndáil leis na Prótacail atá i gceangal leis, le bearta arna nglacadh ag na Ballstáit de mhaolú ar an gCoinbhinsiún Eorpach i gcomhréir le hAirteagal 15 de agus le forchoimeádais arna ndéanamh ag na Ballstáit maidir leis an gCoinbhinsiún Eorpach i gcomhréir le hAirteagal 57 de.

Airteagal 3

Ní dhéanfaidh aon ní sa chomhaontú dá dtagraítear in Airteagal 1 difear d'Airteagal 344 den Chonradh ar Fheidhmiú an Aontais Eorpaigh.
GA Iris Oifigiúil an Aontais Eorpaigh C 202/40

Airteagal 45

1. Is é an cúram a bheidh ar an nGníomhaireacht Eorpach um Chosaint, dá dtagraítear in Airteagal 42(3), agus a bheidh faoi réir údarás na Comhairle:

a) rannchuidiú le cuspóirí na mBallstát i ndáil le cumais mhíleata a shainaithint agus measúnú a dhéanamh ar a mhéid a urramaítear na ceangaltais chumais atá tugtha ag na Ballstáit;

b) comhchuibhiú ar na riachtanais oibríochtúla a chur cun cinn agus modhanna soláthair éifeachtúla comhoiriúnacha a ghlacadh;

c) tionscadail iltaobhacha a mholadh chun na cuspóirí a chomhall i dtaca le cumais mhíleata de, comhordú ar na cláir arna gcur chun feidhme ag na Ballstáit agus bainistiú na gclár sonrach comhair a áirithiú;

d) tacú le taighde i dteicneolaíocht na cosanta, agus gníomhaíochtaí comhpháirteacha taighde agus staidéar ar réitigh theicneolaíocha a fhreagróidh do riachtanais oibríochtúla todhchaí a chomhordú agus a phleanáil;

e) rannchuidiú le gach beart fóinteach a shainaithint agus, más gá, a chur chun feidhme chun bonn tionsclaíoch agus teicneolaíoch earnáil na cosanta a neartú agus chun éifeachtúlacht an chaiteachais mhíleata a fheabhsú.

2. Beidh an Ghníomhaireacht Eorpach um Chosaint ar oscailt do gach Ballstát ar mian leis a bheith rannpháirteach inti. Glacfaidh an Chomhairle, ag gníomhú di trí thromlach cáilithe, cinneadh lena saineofar reacht, suíomh agus rialacha oibríochtúla na Gníomhaireachta. Ba chóir go dtabharfadh an cinneadh sin aird ar leibhéal na rannpháirtíochta iarbhír i ngníomhaíochtaí na Gníomhaireachta. Cuirfear grúpaí sonracha ar bun laistigh den Ghníomhaireacht a thabharfaidh le chéile Ballstáit a bhfuil tionscadail chomhpháirteacha á gcur i gcrích acu. Cuirfidh an Ghníomhaireacht a cuid cúraimí i gcrích i gcuibhreann leis an gCoimisiún nuair is gá.
GA Iris Oifigiúil an Aontais Eorpaigh C 202/32

Airteagal 27

1. Rannchuideoidh Ardionadaí an Aontais do Ghnóthaí Eachtracha agus don Bheartas Slándála, a rachaidh i gceannas ar an gComhairle Gnóthaí Eachtracha, leis an gcomhbheartas eachtrach agus slándála a fhorbairt trína thograí agus áiritheoidh sé cur chun feidhme na gcinntí arna nglacadh ag an gComhairle Eorpach agus ag an gComhairle.

2. Feidhmeoidh an tArdionadaí ar son an Aontais maidir leis na hábhair a bhaineann leis an gcomhbheartas eachtrach agus slándála. Seolfaidh sé agallamh polaitiúil le tríú páirtithe thar ceann an Aontais agus léireoidh sé seasamh an Aontais in eagraíochtaí idirnáisiúnta agus ag comhdhálacha idirnáisiúnta.

3. Agus a shainordú á chomhall aige, beidh de chúnamh ag Ardionadaí an Aontais Seirbhís Eorpach Gníomhaíochta Seachtraí. Oibreoidh an tseirbhís sin i gcomhar le seirbhísí taidhleoireachta na mBallstát agus comhdhéanfar í d'oifigigh ó na rannóga ábhartha d'Ardrúnaíocht na Comhairle agus den Choimisiún mar aon le foireann arna tabhairt ar iasacht ó sheirbhísí taidhleoireachta náisiúnta na mBallstát. Socrófar eagrúchán agus oibriú na Seirbhíse Eorpaí Gníomhaíochta Seachtraí le cinneadh ón gComhairle. Gníomhóidh an Chomhairle ar thogra ón Ardionadaí, tar éis dul i gcomhairle le Parlaimint na hEorpa agus tar éis toiliú a fháil ón gCoimisiún.